b'\n_START_ARTICLE_\nRadiofar\n_START_PARAGRAPH_\nRadiofar (radio: skra\xc4\x87eno od ameri\xc4\x8dkog engleskog radiotelegraphy: be\xc5\xbei\xc4\x8dni prijenos tekstovnih poruka +\xc2\xa0far, prema anti\xc4\x8dkom svjetioniku na gr\xc4\x8dkom otoku Faru) je navigacijski oda\xc5\xa1ilja\xc4\x8d radio valova (radio oda\xc5\xa1ilja\xc4\x8d) s kru\xc5\xbenom (neusmjerenom) ili s usmjerenom karakteristikom zra\xc4\x8denja. Postavlja se na to\xc4\x8dke va\xc5\xbene za navigaciju, odakle emitira karakteristi\xc4\x8dne signale koji omogu\xc4\x87uju utvr\xc4\x91ivanje njegova identiteta i odre\xc4\x91ivanje kuta (takozvani radiosmjer) s pomo\xc4\x87u kojega se utvr\xc4\x91uje trenuta\xc4\x8dni polo\xc5\xbeaj korisnika (na primjer zrakoplova) ili slu\xc5\xbei kao cilj prema kojemu se korisnik kre\xc4\x87e. Prema radiofaru s kru\xc5\xbenom karakteristikom zra\xc4\x8denja smjer se odre\xc4\x91uje s pomo\xc4\x87u radiogoniometra, a prema usmjerenomu radiofaru (\xc4\x8detverokursni radiofar) s pomo\xc4\x87u posebnih prijamnih ure\xc4\x91aja.\n_START_SECTION_\nGoniometar u navigaciji\n_START_PARAGRAPH_\nU navigaciji se za odre\xc4\x91ivanje polo\xc5\xbeaja broda ili zrakoplova \xc4\x8desto primjenjuje radiogoniometar, ure\xc4\x91aj za odre\xc4\x91ivanje smjera iz kojega se primaju radiovalovi (radiogoniometrija), a na brodovima se goniometrom tako\xc4\x91er naziva i smjerna plo\xc4\x8da, to jest navigacijska naprava za mjerenje kutova u ravnini obzora. Hidroakusti\xc4\x8dki goniometar slu\xc5\xbei za odre\xc4\x91ivanje polo\xc5\xbeaja izvora podvodnoga zvu\xc4\x8dnog signala, na primjer signala s podmornica ili brodova (sonar).\n_START_SECTION_\nRadiogoniometrija\n_START_PARAGRAPH_\nRadiogoniometrija je radionavigacijski postupak za odre\xc4\x91ivanje takozvanog radiosmjera s pomo\xc4\x87u radiogoniometra. Radiosmjer se odre\xc4\x91uje kao kut (azimut) izme\xc4\x91u smjera radio oda\xc5\xa1ilja\xc4\x8da (radiofar) i nekoga referentnog smjera (naj\xc4\x8de\xc5\xa1\xc4\x87e smjer sjevera) i slu\xc5\xbei za utvr\xc4\x91ivanje trenuta\xc4\x8dnoga polo\xc5\xbeaja korisnika (na primjer zrakoplova). Radiogoniometar (radiolokator) je elektronski ure\xc4\x91aj koji se sastoji od radio prijamnika i pokaziva\xc4\x8da smjera (kazaljka ili katodna cijev) te od antenskoga sustava s usmjerenom karakteristikom, ako se smjer odre\xc4\x91uje prema amplitudi prijamnoga signala, ili s neusmjerenom karakteristikom, s dvije ili vi\xc5\xa1e razmaknutih antena, ako se smjer odre\xc4\x91uje prema faznim razlikama izme\xc4\x91u napona na susjednim antenama. Antena ru\xc4\x8dnoga radiogoniometra okre\xc4\x87e se rukom i tra\xc5\xbei se smjer najve\xc4\x87ega ili najmanjega prijamnog signala, dok automatski radiogoniometar pokazuje smjer radio oda\xc5\xa1ilja\xc4\x8da \xc4\x8dim se ugodi na njegovu frekvenciju. Ako su poznate zemljopisne pozicije nekoliko radio oda\xc5\xa1ilja\xc4\x8da, mo\xc5\xbee se utvrditi trenuta\xc4\x8dni polo\xc5\xbeaj korisnika odre\xc4\x91ivanjem radiosmjerova prema radio oda\xc5\xa1ilja\xc4\x8dima i ucrtavanjem smjerova na zemljovidu; u sjeci\xc5\xa1tu tih pravaca nalazit \xc4\x87e se tra\xc5\xbeeni polo\xc5\xbeaj. Radiogoniometar se mo\xc5\xbee koristiti i za utvr\xc4\x91ivanje polo\xc5\xbeaja nepoznatoga radio oda\xc5\xa1ilja\xc4\x8da, ako se s 2 poznata polo\xc5\xbeaja utvrde dva radiosmjera prema istomu oda\xc5\xa1ilja\xc4\x8du i ucrtaju se kao pravci na zemljovidu; radiooda\xc5\xa1ilja\xc4\x8d se tada nalazi u sjeci\xc5\xa1tu tih pravaca. Radiogoniometrija se mnogo primjenjivala za navigaciju brodova i zrakoplova. U dana\xc5\xa1nje se doba prete\xc5\xbeito koristi u vojne i civilne svrhe, za elektronsko izvi\xc4\x91anje i lociranje radijskih postaja, a njom se koriste i radioamateri na natjecanjima u tra\xc5\xbeenju skrivenih oda\xc5\xa1ilja\xc4\x8da.\n_START_SECTION_\nNavigacijska pluta\xc4\x8da\n_START_PARAGRAPH_\nNavigacijska pluta\xc4\x8da ozna\xc4\x8dava stranu sigurnoga plovnog puta, odnosno najdublju vodu, sigurni prilazni put, sredinu plovnoga puta, osamljenu opasnost i sli\xc4\x8dno, a redovito je ucrtana na pomorskim kartama. Isti\xc4\x8de se oblikom (valjkasta, valjkasta sa stupom, sto\xc5\xbeasta, sferi\xc4\x8dna, nalik motki), a mo\xc5\xbee imati i znak na vrhu (sto\xc5\xbeac, dvostruki sto\xc5\xbeac, kugla), svjetlo (svjetle\xc4\x87a pluta\xc4\x8da), ugra\xc4\x91en ure\xc4\x91aj za davanje zvu\xc4\x8dnih signala, radarski reflektor, radiofar i drugo. Katkad je opremljena akumulatorima te sun\xc4\x8danim baterijama ili drugim izvorom energije.'